[{"text_idx": "#000002", "text": "Nolatan piztu zen zugan politikarekiko grina?\nNire ikasketa garaiko urteak urte gogorrak izan ziren. Bilbon bost urte eman nituen eta aurreneko hirurak Franco hil aurreko azkenak izan ziren eta azken biak Franco hil ondorengo lehenak. Ekonomia ikasketak egin nituen Bilbon eta Sarrikoko fakultatea pil-pilean zegoen. Sekulako giroa zegoen. Garai hartako politiko ezagunenek bertan hitzaldiak eman zituzten, bertatik politiko ezagunak atera ziren... Miguel Angel Revilla Kantabriako presidentea, adibidez. Ni ere han murgildu nintzen politikan, baina ez nintzen alderdi batera afiliatu."}, {"text_idx": "#000003", "text": "Eusko Alkartasuna alderdiko Gipuzkoako lehendakaria izan zinen, ordea.\nEAJko zatiketa gertatu zenean, nire lagun batzuk EAren alde egin zuten. Bilera batzutara joan nintzen eta laguntzen hasi nintzen. Dena egiteko zegoen. 1987ko udal hauteskundeetan zerrendan sartuko nindutela esan zidaten. Hasieran hamabosgarren postuan joango nintzela esan zidaten, gero bigarren... eta azkenean zerrendaburu. 31 urte besterik ez nituen eta aurpegi berri bat nahi zutela uste dut. Ez genuenez irabaztea espero, baiezkoa eman nuen lasai asko. Azkenean, irabazi egin genuen, 15 botoren aldearekin. Bigarren alderdi bozkatuena PSE izan zen. EAJk emaitza txarrak lortu zituen eta ordutik ez du inoiz hiru zinegotzi baino gehiago lortu."}, {"text_idx": "#000013", "text": "Ez zenuen legealdia bete. Zergatik?\nBidesarien inguruko eztabaida sortu zen, baina garai hartan bidesariak beharrezkoak ziren aurrekontuak koadratzeko. Denek edo inork ez ordaintzearen alde nengoen. Nire tesiak galdu egin zuen eta politikan, galtzen denean, galtzen jakin behar da. Utzi eta kito."}, {"text_idx": "#000015", "text": "Ze harreman duzu egun politikarekin?\nBilkidea naiz eta zerrendetan joan izan naiz. Politika interesatzen zait, noski, baina kanpotik jarraitzen dut. Iritzia eskatzen badidate, ematen dut, noski. Eta udaletxean nire laguntza behar badute, ematen dut. Baina behatzailea naiz nagusiki."}, {"text_idx": "#000018", "text": "Atzerapauso handia eman da. Nire ustez, udala berriro ente itxi bat bilakatu da. Ez dago gardentasunik eta informaziorik. Ez dakigu ze erabaki hartzen diren, zergatik eta zertarako. Herriari bizkarra ematen ari zaio. Alderdi berak denbora asko daramatza boterean eta gehiengo absolutuek horrelako gauzak ekartzen dituzte. Guk oso gehiengo estuak lortu genituen. Guri tokatu zitzaigun bezala lan egitea gogorra da, baina gehiengo absolutuek nepotismoa ekar dezakete. Nire ustez, aldatu beharra dago. Indar progresistek aurrera egitea espero dut eta orain dago horretarako aukera. Plan Orokor berria egin behar da eta hor finkatuko da etorkizuneko Zumarraga. Ea udalak herritarren parte hartzea bultzatzen duen edo ez duen oztopatzen behintzat, ea nola parte hartzen duten herriko taldeek eta alderdiek... Azkeneko urteetan Zumarragan ez da aldaketa nabarmenik egin. Etxe batzuk bota dira, baina ez dakigu zeintzuk diren gure indarguneak, zer daukagun eskaintzeko. Zumarragak aldaketa sakona behar du."}, {"text_idx": "#000022", "text": "Pablo Irizar Gabiriako alkatearen semea"}, {"text_idx": "#000024", "text": "Haurra zela hil zitzaion aita. \u00abAitak Pablo Irizar zuen izena. Gabiriako alkatea izan zen. 36 urterekin hil zen. Haurrak ginen eta ni Zumarragara bidali ninduten, 7 urterekin, osaba-izebengana. Zaharrena naiz. Bigarrena Astigarragara joan zen, interno, eta ama (Juanita Lasa) jaiotetxera itzuli zen, Mandubiara, anaia gaztearekin\u00bb."}, {"text_idx": "#000026", "text": "Politika utzi zuenean, aurrezki kutxara itzuli zen, baina gutxi iraun zuen. \u00ab2000. urtean nire kontura jarri nintzen. Ordutik, aholkularitza lanak egin ditut enpresentzat: aktiboak kolokatu, lurrak bilatu, hedapen egitasmoetan lagundu...\u00bb."}]